runetrust/blame-folketinget-dk huggingface dataset:
Michael Aastrup Jensen (V), 2015-04-08:
Eller også er der den anden mulighed, at hvis ministeren forholder sig sådan lidt stædigt – vi har jo prøvet før, at ministeren har været i mindretal og har kæmpet imod – ja, så kommer blå bloks beslutningsforslag jo også til afstemning, og så må vi jo stemme det igennem.
Lars Barfoed (KF), 2001-12-12:
Til fru Mette Frederiksen vil jeg også sige, at når det gælder den fordelingspolitiske profil og det, at vi skal have finansieret det her på en eller anden måde og vi på et tidspunkt har luftet muligheden for at finansiere det over aktiveringsmidlerne, synes jeg, at vi skal udskyde debatten om, hvordan vi gør det, til vi ser finanslovforslaget.
Hanne Severinsen (V), 2002-04-04:
Jeg synes, at det er lidt ærgerligt for debatten, for det har jo vist sig, at vi alle sammen er fuldstændig enige om, at vi selvfølgelig er hinandens kritikere i Europarådet, og hele ideen med Europarådet er jo at beskytte demokrati og menneskerettigheder.
Frank Aaen (EL), 2010-12-16:
Jamen grunden til, at det ikke er så rart at være i Finansiel Stabilitet, er jo, at resterne af f.eks. Roskilde Bank ligger i Finansiel Stabilitet, efter at man har solgt alle de sunde dele af Roskilde Bank fra, og det har man også gjort ved de andre banker, man har overtaget.
Tove Videbæk (KRF), 2000-12-05:
Det Etiske Råd udgav i 1995 en redegørelse om kunstig befrugtning, hvori rådet anbefaler, at der sker en tilnærmelse mellem reglerne for adoption og reglerne for reagensglasbehandling med hensyn til forudsætninger og økonomi.
Per Clausen (EL), 2011-02-22:
Faktisk vil jeg sige, at jeg sådan set ikke havde forventet det, som hr. Morten Østergaard antyder at jeg havde forventet, nemlig at nu klarede vi det her med to behandlinger, og så blev lovforslaget vedtaget, om ikke andet så ud fra den efterhånden ganske store erfaring, jeg har med, at beslutningsforslag fra Enhedslisten sjældent går igennem lige med det samme.
Pia Gjellerup (S), 2002-03-19:
Det vil Socialdemokratiets ændringsforslag kunne bidrage til, og det vil vi forsøge at få omsat her i løbet af eftermiddagen vel vidende, at der formentlig er et fuldstændig hug- og stikfast, argumentresistent flertal af Venstre, De Konservative og Dansk Folkeparti, der vil stemme imod.
Rasmus Stoklund (S), 2020-06-02:
Der er jo både noget om, hvordan vi håndterer det hjemligt, og hvad det er for nogle juridiske ting, der skal afklares og sådan nogle ting, og så er der derudover det spor, der kører hos regeringen, hvor man skal have kontakter med andre lande, og hvor man skal lave aftaler, hvor man skal finde ud af, at der er noget på begge sider af det her.
Jørgen Arbo-Bæhr (EL), 2005-05-25:
Det vil sige, at de steder – det drejer sig her om Vietnam – hvor projekterne er en del af vores sektorbistand, indgår det selvfølgelig i den løbende dialog, som vi har med vores programsamarbejdsland Vietnam, og vi følger selvfølgelig op på, om de ting, som bliver lavet, rent faktisk også efterleves.
Stinus Lindgreen (RV), 2026-01-16:
Det er ikke, fordi der er noget galt med den, men det er et relativt snævert fokus i forhold til nogle af de andre problemstillinger, der er blevet rejst af bl.a. SF's ordfører og hr. Carsten Bach tidligere i forhold til omgangstone og i forhold til chikane, som ikke nødvendigvis er seksuel, men kan være andre former for chikanerende adfærd.
Villy Søvndal (SF), 2002-03-15:
Man er vel bekendt med, at kommunerne lige har sparet 1 mia. kr. på deres udgifter, fordi regeringen og regeringens støtteparti har tvunget dem derned, og at de skal endnu længere ned næste år? Det betyder da, at de kommer ud i en prioriteringsdiskussion, der hedder, at vil de det her, er de nødt til at skære på nogle andre områder.
Zenia Stampe (RV), 2025-02-20:
Når jeg går tilbage og læser den henvendelse, vi har fået fra Danmarks Naturfredningsforening, har de jo en bekymring for de her drypvise byggerier, måske ikke det samlede antal byggerier, men det, at skal man nu bare vænne sig til som borger, der enten bor i nærheden eller tager på strandtur i Køge Bugt Strandpark, at der altid er byggeri?
Sikandar Siddique (UFG), 2021-04-06:
Jeg kunne godt tænke mig at høre sådan helt åbent, hvad Venstre tænker om den her massive kritik, som kommer fra menneskerettighedseksperter, og som kommer fra FN, som jo er fagfolk, vi lytter til normalt, som vi retter ind efter, og som vi i hvert fald sørger for at vores politik navigerer efter, altså FN osv.
Søren Søndergaard (EL), 2019-02-28:
Jeg prøver med et seriøst spørgsmål: Hvad tror ministeren er grunden til, at folk, og nu snakker jeg ikke om børnene, men om forældrene, der i lang tid bliver placeret under de forhold, man i øjeblikket placerer dem under på Sjælsmark, og som ikke har udsigt til et liv i Danmark – uanset hvem af de partier, som er i Folketinget i dag, der regerer landet – vælger den tilværelse frem for bare at tage hjem?
Naser Khader (KF), 2011-06-14:
Kommunen får 33.000 kr. i bonus, hvis udlændingen inden for introduktionsperioden indstiller sig til prøve i dansk og senest ved første prøvetermin efter introduktionsperiodens udløb består prøve i dansk på det niveau, der i samarbejde med udbyderen af danskuddannelse er fastsat som mål i integrationskontrakten
Marianne Jelved (RV), 2015-01-20:
Det er også interessant, at der er en vis enighed om, at vi tager det op over for sydøstasiatiske lande, når vi er sammen med deres ministre på sportsområdet – det sker jo indimellem, at vi er det – og at vi benytter alle lejligheder til i internationale sammenhænge, hvor vi er i relevante fora, at forklare den europæiske holdning til bekæmpelse af matchfixing.
Kristian Thulesen Dahl (DF), 1997-11-25:
Det vil stille både ja- og nejsiden i en mere lige position over for befolkningen, og derfor er det eneste rigtige selvfølgelig det, der er angivet i beslutningsforslaget, vi behandler i dag, nemlig at der skal laves en avis om Amsterdamtraktaten, som skildrer partiernes synspunkter.
Kim Nøhr Skibsted (S), 1998-01-14:
Det er jo altså sådan, at når teori og praksis følges ad, bliver resultatet som regel altid en kende bedre. Mange af os, der sidder herinde, startede i det små som elevrådsrepræsentanter i folkeskolen, og det gav os blod på tanden, at man kunne ændre noget, ikke meget, men noget.
Lisbeth Bech Poulsen (SF), 2013-05-14:
Jo, men som hr. Torsten Schack Pedersen også ved, kom der jo et hav af skriftlige høringssvar, som fik en grundig behandling, og det udmundede bl.a. i, at vi fik det her fritvalgssystem, så man kunne gå til enten ankenævnet eller Landsskatteretten.
Camilla Hersom (RV), 2011-11-29:
Og i forhold til hvad den tidligere opposition har ønsket eller ikke ønsket, vil jeg sige, at det er klart, at det, jeg står her for, er for at forsvare den radikale politik, og det har altid været et adelsmærke for os, at økonomien skulle stemme; det var det før valget, og det er det efter valget.
Sophie Hæstorp Andersen (S), 2025-12-03:
Jeg er fuldstændig enig, og noget af det arbejde, som ministeriet også lader sig inspirere af, er jo bl.a. Hvidvasksekretariatets arbejde, altså NSK, National enhed for Særlig Kriminalitet, der også kigger på, hvordan det ser ud f.eks. med koncernlignende botilbud og koncernlignende virksomheder, som rykker ind på det sociale område, og hvor det bliver uigennemsigtigt, hvor det egentlig er, at pengene tjenes henne, og hvad det er, de går til.
Jacob Jensen (V), 2021-12-14:
Det foreslås konkret, at man skal indføre et udvidet producentansvar for tekstil – som det også tidligere har været nævnt i debatten her – ved at pålægge tekstilproducenterne et økonomisk ansvar for de produkter, som de markedsfører, og derudover foreslås der et forbud mod forbrænding af usolgt tekstil.
Karin Nødgaard (DF), 2015-04-09:
Det var snarere mange års manglende tandeftersyn, som havde sat sit triste aftryk, og som så havde gjort det helt umuligt at overskue at tage til tandlæge på grund af de store udgifter, der jo er forbundet med et tandlægebesøg, især når skaderne er sket.
Svend Aage Jensby (V), 2002-04-10:
Der står nemlig i slutningen af det spørgsmål, der hedder nr. S 1531, som jeg skal besvare, om jeg vil tage initiativ til, at soldater i fredsbevarende styrker, der alt andet lige skal repræsentere humanisme, demokrati og civilisation, fremover bliver underlagt en mentalundersøgelse, således at brodne kar kan frasorteres før udsending.
Peter Hummelgaard (S), 2020-11-11:
Jeg er glad for og har også kun oplevelsen af, at vi deler det grundlæggende synspunkt om, at der i den her alvorlige situation, hvor smitten stiger, navnlig desværre i en række af de lande, hvor vi traditionelt har fået meget vandrende arbejdskraft fra, er behov for en ekstra agtpågivenhed.
Finn Sørensen (EL), 2015-05-19:
Det centrale i indsatsen bør efter LO's opfattelse være at skabe job, og så vil jeg tilføje – i en forkortet udgave af, hvad de siger – at det også er at yde en ordentlig socialpolitisk indsats, som kan hjælpe disse mennesker tættere på arbejdsmarkedet, opbygge deres helbred, deres selvværd og deres kompetencer.
Flemming Møller Mortensen (S), 2018-01-10:
Det er nøjagtig de samme 50 mio. kr., og det vil jeg bare lige have et helt klart svar på, fordi ministeren skriver i forordet til regeringens udspil, som jo hedder »En god og sikker start på livet«: »Det gør vi med 50 mio. kr. i øremærkede midler til en styrket indsats på hospitalernes fødeafdelinger fra 2018 og frem.« Er det korrekt?
Karsten Hønge (SF), 2024-02-22:
Hvis vi bare starter med at lukke ordningen, hvad man godt kunne, og hvad SF tidligere har argumenteret for, hvis man bare fulgte SF's politik fra tidligere, ved at man bare fjernede ordningen, kan jeg godt anerkende, at vi risikerede at stå med et arbejdsmarked, hvor det hele ville være sorte penge og med endnu ringere vilkår.
Lene Espersen (KF), 2002-01-30:
Men som jeg også tilkendegav over for hr. Kristen Touborg i mødet i Fødevareudvalget, så er den eneste problemstilling omkring frivillige ordninger, at det må være et supplement; de kan ikke være nogen erstatning for de regler, vi har på EU-plan. Forskellen er jo den, at når det gælder de frivillige ordninger, har vi ingen muligheder for at retshåndhæve reglerne.
Birthe Skaarup (DF), 2003-04-10:
Når forskerne taler om invaliderende og kroniske folkesygdomme, er det jo sygdomme som diabetes 1, knoglemarvssygdomme, leukæmi, Parkinsons og Alzheimers sygdomme, hvor cellerne i patienternes kroppe er defekte eller simpelt hen gået til grunde.
Kirsten Jacobsen (FP), 1998-12-03:
Så kan ministeren altså ikke bortforklare, at da Hafnia gik konkurs, og det var Hafnia Holdning, der gik konkurs, da var de skærpede tavshedsbestemmelser i lovgivningen, som omhandlede de selskaber, som ministeren her nævner, og som var tilsynsbelagt, ikke gældende.
Karen Jespersen (V), 2008-05-15:
Selv om mange ordførere har sagt, at det, der er sket, ikke er nok, så er det jo en uomtvistelig kendsgerning, at de tal, der har kendetegnet udviklingen, peger i retning af en faldende ledighed og en større udjævning af serviceniveauerne områderne imellem - og det er jo grundlæggende positivt.
Thor Pedersen (V), 1998-12-17:
Det er rigtigt, at der er områder, hvor vi mener, at loven slet ikke skal have virkning, nemlig med hensyn til det, man selv gør inden for hjemmets fire vægge, og det er også rigtigt, at arbejdspladsvurderinger kan være fantastisk svære at håndtere for en lille virksomhed.
Ritt Bjerregaard (S), 2001-05-16:
Det virker, som om Enhedslisten gør sig nogle lidt vel romantiske forestiller om, at vi i kraft af en gennemgribende statslig regulering ville kunne genindføre forholdene, som de eksisterede for 100 år siden med et meget stort antal mindre lokale slagterier og mejerier drevet på andelsbasis. Landbrugserhvervet, og det gælder også for den økologiske produktion, må generelt udvikle sig på markedets vilkår, hvor det er forbrugernes efterspørgsel, der regulerer produktionen. Store, professionelt drevne virksomheder kan udmærket opfylde de krav, vi stiller til hygiejne, til arbejdsmiljø, til dyrevelfærd m.v., og der skal selvfølgelig følges op på, at kravene også efterleves.
Lene Espersen (KF), 2014-02-25:
Vi har noteret os – og synes, det er klogt – at regeringen fremadrettet vil sikre, at der er krav om, at industrisamarbejde foregår, når det er i Danmarks væsentlige sikkerhedsmæssige interesse, på linje med de administrative regler, der for øvrigt gælder i de fleste andre EU-lande.
Mette Frederiksen (S), 2018-05-08:
Jeg håber på, at vi senere i dag i fællesskab kan præsentere en aftale, hvad angår Landsbyggefonden og kampen imod parallelsamfund, og at det der vil lykkes øvrige partier i Folketinget at forhindre regeringen i at tage 13 mia. kr. direkte fra landets lejere, ligesom vi jo på andre områder succesfuldt – ikke mindst på grund af samarbejdet med Dansk Folkeparti – har kunnet forhindre regeringen i at trække Danmark skævt.
Peder Hvelplund (EL), 2017-02-03:
Derfor støtter Enhedslisten intentionerne i forslaget, og jeg tror, vi ud fra de bemærkninger, der i øvrigt i dag er faldet omkring forslaget, kan blive enige om, at vi i udvalget sikkert godt kan strikke en rimelig fornuftig løsning sammen for at få rettet op på den manglende mulighed for at slette graverende fejlagtige oplysninger i en patientjournal i dag.
Peter Skaarup (DF), 2000-12-07:
Jeg synes egentlig, hr. Søren Søndergaard siger lige præcis det, der er sagen her, nemlig at vi, hvis vi vedtager det her forslag om strafferammerne, kan sende nogle signaler til domstolene, der ikke er til at misforstå: Hvis vi før har betragtet det som en meget alvorlig form for kriminalitet, siger vi nu, at det er en meget, meget mere alvorlig og grov form for kriminalitet.
Jens Vibjerg (V), 2005-04-05:
Det er jo et udtryk for, at den regering, vi har nu, til enhver tid har afsat rimelige midler på de her områder, så det i hvert fald ikke skulle være mangel på midler, der skulle være hindring for at gennemføre de tiltag, der skulle til for at sikre, at flest mulige kommer i ordinær beskæftigelse.
Kristen Touborg (SF), 2010-03-04:
Jeg vil da medgive ministeren, at det jo ikke er Axelborg, der har skrevet det her lovforslag, men jeg går ud fra, at ministeren så til gengæld vil medgive, at Axelborg har haft meget stor indflydelse på, hvordan lovforslaget er kommet til at se ud, og jeg kunne da godt tænke mig, om ministeren lige ville fortælle mig, hvor mange steder der er ændret i det lovforslag ud over det med fortrinsstillingen.
Per Stig Møller (KF), 2007-12-11:
Så vil jeg sige, at når man stemte i 1993, var det jo en følge af 1992-beslutningen, som overdrog suverænitet, og hvor man så fik Edinburghafgørelsen, og hvor man selvfølgelig var nødt til at spørge vælgerne: Vil I have disse forbehold?
Louise Schack Elholm (V), 2017-12-07:
Som rettesnor for det her arbejde kan vi lade os inspirere af internationale standarder som bl.a. OECD's, og derfor mener vi også, at det er vigtigt, at vi i forlængelse af OECD-arbejdet arbejder med de løsninger, der er, inden for EU, hvor man også arbejder med nogle standarder for, hvordan man opgør de her ting.
Thorkild Simonsen (S), 1999-04-16:
Og så er det jo klart, at hvis det påvirker os på den måde, at nogen skal herop, så er vi også parat til at bevilge de penge, det koster. Så er der det med lægehjælp: Jamen altså, enhver god idé - det sagde jeg i mit indlæg lige for et øjeblik siden - der kan gives til at hjælpe i nærområdet, måske ikke er det ministeriet her skal gøre, men jeg vil selvfølgelig meget gerne bringe de ting videre til de to andre ministerier, der har med den hjælp at gøre; det er Udenrigsministeriet og Udviklingsministeriet.
Anders Samuelsen (RV), 2003-05-09:
Vi andre skal forholde os til det, som om det er en kæmpemæssig sejr for det danske samfund, men det kan simpelt hen ikke være rigtigt, at man tror, at man kan bilde nogen dét ind. Det Radikale Venstre støtter ideen om at gøre noget ved at få sænket skatten på arbejde, men vi er meget, meget, meget bekymrede over den måde, man har valgt at finansiere det på.
Charlotte Dyremose (KF), 2005-04-20:
Jeg føler lidt, at hr. Frode Sørensen selv løste det problem, hr. Frode Sørensen rejste under debatten med Venstres ordfører, nemlig det her med, om vi nu risikerer, at der er nogle, der kommer ud i en sump, hvor de skal have offentlige ydelser, fordi de har investeret deres penge forkert.
Jette Gottlieb (EL), 2000-01-14:
Jeg tror rent faktisk, at standpunkterne i partierne, som står inde for det her forlig, bygger på, at man er med i forliget. Det omvendte er imidlertid ikke tilfældet: At det standpunkt, der kritiserer måden at gøre det på, alene hidrører fra, at man ikke er med i forliget.
Rikke Hvilshøj (V), 2000-03-16:
Går jeg videre til L 211 om fleksible udlejningsregler, særlig støtte til visse almene boligafdelinger og kommunal anvisning til private andelsboliger, er vi i Venstre noget mere positive over for dette lovforslag. Lad mig dog starte med at rose den del, der ikke er med, nemlig ministerens tidligere forslag om at indføre tvangsanvisning i privat udlejning. Denne form for ekspropriation vil aldrig kunne få støtte fra Venstre.
Pernille Skipper (EL), 2013-06-04:
Så skal vi alle sammen ud og fejre vores grundlov, og vi skal holde skåltaler om vores demokrati og vores stolte traditioner osv. Jeg kan forstå på mange af de ordførere, der har været heroppe i dag, at debatten har været for hård og har været fordrejet og har været for opkørt, så jeg vil forsøge at lade være med at bruge alt for store ord, for jeg kan forstå, at det kan støde nogen.
Kamal Qureshi (SF), 2010-02-03:
Altså, det er fuldstændig på samme måde, som når ministeren adskillige gange, i øvrigt sammen med os andre, har taget afstand fra det, når man har ført hetz mod det jødiske mindretal, og har sagt, at det fører til flere overgreb mod det jødiske mindretal, eller at det kan føre til flere voldtægter, hvis man taler nedsættende om kvinder.
Peder Hvelplund (EL), 2021-02-11:
Det er jo fuldstændig rigtigt – nu hvor vi lige snakker om den henvendelse, der kom fra bl.a. forskere her i weekenden, som jo også har understreget behovet for, at man også tilgår det her med et forsigtighedsprincip – at vi står over for nogle klimaforandringer, som får forfærdelige konsekvenser netop på globalt plan.
Karsten Nonbo (V), 2008-04-21:
Og det er jo egentlig en forbrydelse, der løber over længere tid, hvis man beslutter sig hjemmefra for at stikke en kniv eller et skydevåben i inderlommen, at gå rundt med det, mærke, at det stadig væk sidder der, og mærke, at man stadig væk har det.
Jann Sjursen (KRF), 1998-05-07:
Til det vil jeg blot sige, at vi ikke er enige i den måde, som Enhedslisten fortolker dommen på, og vi mener ikke, at strejke- og konfliktretten herhjemme på nogen som helst måde er anfægtet af den, og derfor vil vi fra Kristeligt Folkepartis side samlet set afvise Enhedslistens forslag.
Lykke Friis (V), 2012-03-27:
Jeg var lidt lettet over, at ministeren rettede det der med, at det var til foråret, vi skulle vente på en afklaring om, hvad der sker med hensyn til kvoter, eller hvad vi nu skal kalde det, og at det så stadig væk er den gamle tidsplan, nemlig til efteråret, at den gode løsning kommer, for vi har jo haft en meget lang debat om det her.
Karina Lorentzen Dehnhardt (SF), 2025-01-21:
Når de overværer vold på deres mor eller far, eller bare kommer på krisecenter med deres mor eller far uden nødvendigvis lige at have overværet volden, så tager de jo også skade, og de bør selvfølgelig anerkendes som selvstændige ofre med de rettigheder, som ofre jo har.
Frank Jensen (S), 2000-03-29:
Lovgivningen her flugter jo altså Venstres opfattelse, sådan som jeg har forstået den, og fru Eva Kjær Hansen sagde også, at der skulle være en opt in, at man altså positivt skulle tilkendegive, at der gerne måtte rettes henvendelse til én via elektronisk post, så jeg kan ikke forstå, at det skulle give anledning til kritik. Jeg vil så om fortrydelsesfristen sige, at det da er noget, vi har drøftet også med de andre nordiske lande i implementeringen af bestemmelserne fra EF-direktivet i vores nationale ret, og her er alle nordiske lande enige om, at den model med 14-dages-fristen er en mere administrerbar og også en nemmere og mere overskuelig løsning både for de erhvervsdrivende og i høj grad også for forbrugerne.
Hanne Agersnap (SF), 2011-01-27:
Der skal ikke være nogen tvivl om, at vi i SF synes, at dem, der har onde hensigter med en kniv og f.eks. medbringer den i nattelivet, må tage konsekvensen af det, men den håndværker, som har glemt at lægge hobbykniven fra sig, vil vi nødig ramme uhensigtsmæssigt.
Kirsten Normann Andersen (SF), 2020-05-28:
Derudover tænker jeg også, at både kommuner og regioner har en pointe i, at et hastebehandlet lovforslag om isolationsfaciliteter til coronasmittede borgere giver okay mening, men at løsninger for fremtiden og for andre situationer, hvor man får brug for at have isolationsfaciliteter, måske bør gives en grundigere behandling.
Per Clausen (EL), 2008-06-03:
Hvis man læser de rapporter, som er kommet fra Danmarks Miljøundersøgelser, vil man i den rapport fra 2004, som jeg tidligere i dag har nævnt, se, at 23 pct. af forklaringen på, at man havde manglende målopfyldelse i danske vandløb, sådan set var regulering og vedligeholdelse.
Thomas Danielsen (V), 2016-11-10:
Vi får Europas tredjebilligste strøm, hvilket selvfølgelig er glædeligt for vores eksport, vores produktionsvirksomheder og alle andre, der bruger energi, men det er også en mulighed for at gøre de største grønne fremskridt i nyere tid, da lavere elpriser tilskynder til en klimavenlig omstilling.
Pia Gjellerup (S), 2003-05-14:
Da det så ikke førte til det ønskede resultat, vil man ulejlige en advokat, for derefter på en eller anden vis at sige at det jo kan være, at det går, og går den dér, er vi så i den lykkelige situation, at vi ved, at advokaten faktisk ikke ville kunne få adgang til det, der er relevant for at afklare lige netop det, der er i centrum for undersøgelsen, nemlig ministeren.
Victoria Velasquez (EL), 2021-02-23:
Og vi har igen hørt den absurde påstand her fra talerstolen om, at det er godt for børnene, ja, at det nærmest er for børnenes skyld, at vi skubber dem og deres forældre ud i fattigdom, til trods for at vi faktisk sort på hvidt har set, at selv børnene har en risiko for ikke at komme i beskæftigelse i fremtiden eller få en uddannelse.
Jytte Andersen (S), 1998-11-03:
Jeg har også bidt mærke i, at Boligselskabernes Landsforening gerne ville have nogle andre overgangsordninger både i forhold til det, at man kan optage realkreditlån tidligere, og det, at man kan sætte fjernelsen af 2 pct.'s-reglen i gang noget tidligere. Så lad os prøve at kigge på det.
Søren Egge Rasmussen (EL), 2023-03-22:
Det er jo her, der er god grund til at have mere lovgivning, som er målrettet de 5.800 hjemløse, der officielt er, plus den store mængde, der er i et skyggetal – alle dem, der ikke er registreret, alle de sofasovere, en del unge mennesker, som turnerer rundt og klarer en dag ad gangen med tag over hovedet ved venner.
Karsten Hønge (SF), 2010-11-12:
Det var et referat fra den analyse, som Danske Regioner er nået frem til, og det kan i øvrigt bekræftes af en enhver, at vi har en socialt skæv adgang til uddannelser, hvor sandsynligheden for, at man selv får en akademisk uddannelse, hvis man har akademiske forældre, er langt større, og at de unge, som går på erhvervsskolerne og produktionsskolerne, generelt set for en meget stor andels vedkommende kommer fra erhvervsfremmede miljøer.
Martin Henriksen (DF), 2007-02-20:
Så har jeg bare forstået det sådan, at regeringen eller familieministeren vil fremsætte et ændringsforslag, der gør, at man tager højde for den problemstilling, så de, der kan drage fordel af den nuværende lovgivning, kan få lov til at drage fordel af den, og så de, der så at sige kan drage fordel af den lovgivning, der trådte ud af kraft i slutningen af 2006, kan drage fordel af det.
Erling Bonnesen (V), 2008-02-26:
Det tredje element giver - i lighed med sager omfattet af retssikkerhedsloven - kommunerne, de sociale nævn og Ankestyrelsen adgang til at indhente de nødvendige oplysninger om boligsøgende husstandsmedlemmer fra andre myndigheder m.fl. til brug for behandling af sager om anvisning af boliger efter lov om almene boliger.